**ДО**

**ДИРЕКТОРА НА**

**РИОСВ ПЛОВДИВ**

**И С К А Н Е**

**за преценяване на необходимостта от извършване на оценка на въздействието върху околната среда (ОВОС)**

от **И АВРЕЙСКИ**

УВАЖАЕМА ГОСПОЖО ДИРЕКТОР,

Моля да ми бъде издадено решение за преценяване на необходимостта от извършване на ОВОС за ново инвестиционно предложение:

**„Увеличаване капацитета на съществуващ животновъден обект – ФЕРМА ЗА ОТГЛЕЖДАНЕ НА 110 БРОЯ БИВОЛИ“** **в поземлен имот с идентификатор 63567.88.81 по кадастралната карта и кадастралните регистри на с. Ръжево Конаре, Стопански двор № 1, община Калояново, област Пловдив.**

(посочва се характерът на инвестиционното предложение, в т.ч. дали е за ново инвестиционно предложение и/или за разширение или изменение на инвестиционно предложение съгласно приложение № 1 или приложение № 2 към ЗООС)

|  |  |
| --- | --- |
| Прилагам: | |
| 1. Информацията по приложение № 2 към чл. 6 от Наредбата за условията и реда за извършване на оценка на въздействието върху околната среда от наредбата – един екземпляр на хартиен носител и един екземпляр на електронен носител. | |
| 2. Документи, доказващи осигуряване от възложителя на обществен достъп до информацията по приложение № 2 към чл. 6, ал. 1 от наредбата и предоставяне на копие на хартиен и на електронен носител на съответната/съответните община/общини, район/райони и кметство или кметства съгласно изискванията на чл. 6, ал. 9 от наредбата. | |
| 3. Информация относно обществения интерес, ако такъв е бил проявен по реда на чл. 6, ал. 9 от наредбата, в т.ч. получени писмени становища от заинтересувани лица, жалби, възражения или предложения, протоколи от проведени срещи и др. от осигурения от възложителя обществен достъп до информацията по приложение № 2 към чл. 6. | |
| 4. Оценка по чл. 99а ЗООС (в случаите по чл. 118, ал. 2 ЗООС) – един екземпляр на хартиен носител и един екземпляр на електронен носител. | |
| 5. Информация и оценка по чл. 99б, ал. 1 ЗООС (в случаите по чл. 109, ал. 4 ЗООС) –  един екземпляр на хартиен носител и един екземпляр на електронен носител. | |
| 6. Документ за платена такса. | |
| * Желая решението да бъде издадено в електронна форма и изпратено на посочения адрес на електронна поща. | |
| * Желая да получавам електронна кореспонденция във връзка с предоставяната услуга на посочения от мен адрес на електронна поща. | |
| Дата: ............................. год. | Възложител:…………………………… |
|  | (И Аврейски) |

**ДО:**

**КМЕТ НА ОБЩИНА КАЛОЯНОВО**

**КОПИЕ ДО:**

**КМЕТСТВО НА С. РЪЖЕВО КОНАРЕ**

Относно: Изясняване на общественият интерес към ново инвестиционно предложение **„Увеличаване капацитета на съществуващ животновъден обект – ФЕРМА ЗА ОТГЛЕЖДАНЕ НА 110 БРОЯ БИВОЛИ“** **в поземлен имот с идентификатор 63567.88.81 по кадастралната карта и кадастралните регистри на с. Ръжево Конаре, Стопански двор № 1, община Калояново, област Пловдив.**

с Възложител:

**И АВРЕЙСКИ**

**УВАЖАЕМИ ГОСПОДИН/ГОСПОЖО КМЕТ,**

Във връзка с провеждане на процедура по преценяване необходимостта от оценка въздействието върху околната среда и на основание чл. 6, ал. 9, т. 2 от*Наредбата за условията и реда за извършване на ОВОС*, Ви предоставям копие от информацията по Приложение № 2 на хартиен и електронен носител за изясняване обществения интерес към реализирането на инвестиционно предложение: **„Увеличаване капацитета на съществуващ животновъден обект – ФЕРМА ЗА ОТГЛЕЖДАНЕ НА 110 БРОЯ БИВОЛИ“** **в поземлен имот с идентификатор 63567.88.81 по кадастралната карта и кадастралните регистри на с. Ръжево Конаре, Стопански двор № 1, община Калояново, област Пловдив.**

В случай, че в законоустановеният срок от 14 дни постъпят становища или възражения от страна на засегнатата общественост, моля същите да бъдат препратени до компетентния орган по околна среда – РИОСВ – Пловдив.

**С уважение,**

|  |  |
| --- | --- |
| Дата: ................................. год. | Възложител:…………………………… |

**Приложение № 2**

**към чл. 6**

**Информация за преценяване на необходимостта от ОВОС**

**I. Информация за контакт с възложителя:**

1. Име, местожителство, гражданство на възложителя

**II. Характеристика на инвестиционното предложение:**

1. **Резюме на предложението**

**а) размер, засегната площ, параметри, мащабност, обем, производителност, обхват, оформление на инвестиционното предложение в неговата цялост**

С реализация на настоящото инвестиционно предложение се предвижда увеличаване броя на селскостопанските животни от 50 на 110 броя биволи в съществуващата животновъдна ферма с рег. № 6356740014 /4170-0238/ в поземлен имот с идентификатор 63567.88.81 по кадастралната карта и кадастралните регистри на с. Ръжево Конаре, Стопански двор № 1, община Калояново, област Пловдив.

Инвестиционното предложение попада в обхвата на т.1, буква „д“ от приложение № 2 от Закона за опазване на околната среда /ЗООС/ и на основание чл. 93, ал. 1, т. 2 от същия закон подлежи на преценяване на необходимостта от извършване на ОВОС.

Аврейски е сключил договор за наем от 06.03.2018г. за срочно възмездно ползване на недвижим имот, представляващ ПИ с идентификатор 63567.88.81 по КК и КР на с. Ръжево Конаре, Стопански двор № 1, ведно с построените в имота сгради, в който имот и сгради целогодишно се отглеждат селскостопански животни – биволи.

ПИ с идентификатор 63567.88.81 по КК и КР на с. Ръжево Конаре, Стопански двор № 1, община Калояново е с площ 3630 кв.м, Трайно предназначение на територията „Земеделска“ и Начин на трайно ползване „За стопански двор“.

В имота има три съществуващи сгради, които са в режим на търпимост, съгласно параграф 16, ал. 1 от ПР на ЗУТ и не подлежат на събаряне или забрана ползване, а именно:

Сграда 63567.88.81.1 със застроена площ 423 кв.м., едноетажна, предназначение: „Селскостопанска сграда“

Сграда 63567.88.81.2 със застроена площ 40 кв.м., едноетажна, предназначение: „Селскостопанска сграда“

Сграда 63567.88.81.3 със застроена площ 25 кв.м., едноетажна, предназначение: „Селскостопанска сграда“

За предвиденото увеличение на капацитета на съществуващия животновъден обект, възложителят предвижда да изгради нова селскостопанска постройка, долепена от изток до съществуващата сграда с КИ 63567.88.81.1 със застроена площ 150 кв.м. Новата постройка ще бъде с размери 5.00м/30.00м. Предвижда се да се изпълни монолитно със стоманобетонна носеща конструкция и дървен скатен покрив с покритие от керемиди.

Съгласно представеното удостоверение за регистрация на животновъден обект № 2657 / 02.05.2019г. от Областна дирекция по безопасност на храните гр. Пловдив е регистриран животновъден обект – „Биволовъдна ферма“ за отглеждане на биволи с капацитет 50 броя, направление – млечно, на основание чл. 137, ал. 6 от Закона за ветеринарно медицинската дейност.

Поради развиване на животновъдната дейност, възложителят на инвестиционното предложение предвижда увеличаване капацитета на животните от 50 на 110 броя биволи.

Дейността по отглеждането на увеличения брой животни ще се осъществява в съществуващите селскостопански постройки в имота, в които са обособени необходимите площи за лежане, движение или хранене на биволите, доилен агрегат, млечна вана и стаи за работниците, както и в новата сграда с площ 150 кв.м., която изцяло ще се ползва като обор за животните.

Съществуващият и нов сграден фонд, технологичната и инфраструктурна обезпеченост в имота позволяват увеличаване капацитета на животновъдния обект – ферма за отглеждане на биволи с капацитет 110 броя животни.

За здравния статус на животните се грижи ветеринарен лекар, съгласно сключен договор.

През пролетно – летния сезон от месец март до месец ноември/декември (в зависимост от метеорологичните условия в годината), животните излизат на свободна паша в определените за това места. Стопанството разполага със собствени пасища, с непресъхващ водоем, обградени с електропастир, което изключително много се харесва от животните през топлите месеци, понеже имат неограничен достъп до прясна трева, вода, слънце или сянка. Оборното отглеждане на биволите в селскостопанските сгради ще става през зимните месеци, където животните ще се отглеждат свободно пуснати.

Храненето им е съобразно възрастовото и физиологичното им състояние. Доенето се извършва с централен доилен агрегат и гюмчета, което позволява издояването на по четири животни едновременно. Почистването на торовата маса е механизирано и се извършва ежеседмично, посредством специализирана механизация на фирмата, произвеждаща биогаз. За обслужващия персонал е осигурен битов и санитарен възел.

За временно съхранение на твърдата и течна торова маса е изпълнено изолирано водонепропускливо торохранилище в имота. Обемът му е оразмерен за предвидения брой животни – 110 броя биволи и необходимото технологично време за превръщане на торовата маса в биотор. Освобождаването на торището става периодично и се ползва от специализирана фирма за производство на биогаз.

Имотът с животновъдния обект е ограден.

Към настоящия момент не се предвижда промяна предназначението или начина на трайно ползване на гореописания имот, в който се реализира инвестиционното предложение.

Животновъдният обект е съществуващ с капацитет 50 броя биволи, за което е представено удостоверение за регистрация на животновъден обект № 2657 / 02.05.2019г. от Областна дирекция по безопасност на храните гр. Пловдив.

Към настоящия момент в животновъдния обект се извършва дейност по оборно – пасищно отглеждане на животни – биволици и техните приплоди от застрашената от изчезване автохонна порода "Българска Мурра".

Предвижда се увеличаване капацитета на стопанството на 110 броя биволи, млечно направление, които ще се отглеждат оборно-пасищно. За целта ще се изгради допълнителна стопанска постройка в имота, без да се правят промени в съществуващите сгради, както и в изградената инфраструктура в имота.

За животновъдния обект е издадено положително становище № 9400-394(1) от 10.02.2020г. от Кмет на община Калояново, област Пловдив за регистрация на животновъден обект „Ферма за биволи“ с капацитет 110 броя в имот № 63567.88.81, Стопански двор в землището на с. Ръжево Конаре.

Стопанските постройки за животните и битовка, изградени в поземлен имот с идентификатор 63567.88.81 КК и КР на с. Ръжево Конаре, Стопански двор № 1, община Калояново, област Пловдив, се намират в землището на село Ръжево Конаре, извън населеното, в границите на Стопански двор № 1. Имотът, предмет на инвестиционното предложение, отстои от последните жилищни сгради на необходимите отстояния, при спазване на установената хигиенно – защитната зона, в съответствие с наредбата за отглеждане на селскостопански и други животни на територията на община Калояново.

При отглеждането на животните се спазват установените санитарно-хигиенни изисквания, касаещи животновъдните обекти – Наредба № 44 / 2006г. за ветеринарномедицинските изисквания към животновъдните обекти.

**б) взаимовръзка и кумулиране с други съществуващи и/или одобрени инвестиционни предложения**

За района на избраната площадка няма утвърдени с устройствен или друг план производствени дейности, които да противоречат по някакъв начин на инвестиционното ни предложение. То не засяга и не противоречи на други утвърдени устройствени проекти или програми.

Имотът, предмет на инвестиционното предложение, се намира в землището на село Ръжево Конаре, извън населеното, в границите на Стопански двор № 1, където се осъществява селскостопанска дейност.

Реализацията на инвестиционното предложение няма да повлияе негативно върху ползвателите на съседните имоти, тъй като в тях има изградени ферми за животновъдна дейност.

Намеренията на инвеститора не противоречат на други утвърдени устройствен и проекти или програми.

**в) използване на природни ресурси по време на строителството и експлоатацията на земните недра, почвите, водите и на биологичното разнообразие**

ПИ с идентификатор 63567.88.81 по КК и КР на с. Ръжево Конаре, Стопански двор № 1, община Калояново е с площ 3630 кв.м, Трайно предназначение на територията „Земеделска“ и Начин на трайно ползване „За стопански двор“.

В имота има три съществуващи сгради с обща площ 488 кв.м., които са в режим на търпимост, съгласно параграф 16, ал. 1 от ПР на ЗУТ и не подлежат на събаряне или забрана ползване.

Предвижда се изграждане на нова селскостопанска постройка за увеличения капацитет на животните със застроена площ 150 кв.м. Строителството на сградата ще бъде изпълнено по монолитен начин със стоманобетонова плоча и колони, и тухлени зидове. Покривът ще бъде скатен, изпълнен от дървена конструкция с покривно покритие от керемиди.

Не се предвижда използване на взрив при реализацията на инвестиционното предложение. Изкопите ще се извършат механизирано.

Незастроената площ в имота е 2992 кв.м.

Инвестиционното предложение не изисква промяна в съществуващата транспортна инфраструктура. Достъпът до имота е осигурен от съществуващ местен път от юг. Пътят е с трайна настилка за транспортните средства.

По време на строителството на новата сграда, както и по време на експлоатацията на животновъдния обект се изисква използване на природни ресурси.

За инвестиционното предложение не се ползват подземни води.

Водоснабдяването на имота е съществуващо, изпълнено от съществуващата водопроводна мрежа на стопанския двор на село Ръжево Конаре, експлоатирана от „ВиК“ ЕООД. При реализация на инвестиционното предложение няма да се промени начина на водоснабдяване на имота. Не е предвидено да се полага нов площадков водопровод до новата сграда, тъй като същата ще се ползва като обор. Битовото помещение за персонала е съществуващо и същото се запазва при реализация на инвестиционното предложение, касаещо увеличение капацитета на стопанството.

Всички отпадъчни води от фекално-битов характер от битовата сграда се отвеждат до водоплътна изгребна яма, изградена в имота, която периодично се почиства от лицензирана фирма на база сключен договор. В имота има съществуваща площадкова канализация до водоплътната яма, която се запазва при реализация на настоящото инвестиционно предложение.

Електрозахранването на животновъдния обект е изпълнено съгласно изискванията на електроразпределителното дружество от съществуващата електропреносна мрежа, посредством захранващ кабел НН, положен подземно. Няма да се променя съществуващото електрозахранване на имота, както и изградените сградни инсталации.

По време на строителството на новата стопанска постройка ще се използват инертни материали, вода, електроенергия и горива за наличната техника.

Водните количества ще се осигуряват от съществуващото водоснабдяване на имота.

За консумираната електроенергия и питейна вода, възложителят има сключени договори с експлоатационните дружества „ЕР-Юг” и „Водоснабдяване и канализация ЕООД” – Пловдив.

По време на строителството на сградата ще се ползват баластра и пясък, които ще се доставят от кариери от строителя на обекта.

Употребата на дървен материал ще се състои в използването на същия за подпори при кофраж и покривна конструкция. Същият ще бъде заготвен в дървообработващо предприятие по предварително зададени данни от технически правоспособно лице, отговарящо за строителството.

Строителните материали – тухли, бетон, строителни разтвори, метали и др. ще се доставят от фирмата, която ще изпълнява строителните работи.

**г) генериране на отпадъци - видове, количества и начин на третиране, и отпадъчни води**

По време на изграждането на новата селскостопанска сграда се очакват отпадъци, характерни за избрания метод на строителство.

Не се планира постоянно съхранение на отпадъци на площадката.

Не се очаква да се генерират строителни отпадъци, притежаващи опасни свойства. Обектът не може да се охарактеризира като замърсена площадка.

Замърсяване не се очаква, освен формирането на отпадъци при извършване на строителството на новата сграда, които при правилно управление няма да създадат замърсяване на околната среда.

С оглед недопускане замърсяване на прилежащите площи и околната среда ще се предприемат мерки за осигуряване на съдове и организиране на временни площадки за съхраняване на отпадъците до предаването им на оторизирани фирми за последващо третиране и/или до извозването им на съответни депа, отговарящи на изискванията на Наредба № 6 от 27.08.2013г.

Строителните отпадъци, които се очаква да се генерират по време на строителството на сградата, ще се събират в отделни контейнери разделно по кодове, за да бъдат селектирани за повторна употреба и за рециклиране или за събиране и транспортиране на отпадъците от строителя на обекта до определени места за третиране и обезвреждане.

По време на строителството се предвижда използването на характерните за този вид обекти стандартизирани строителни материали. Отпадъци от строителството като строителни почви и геоложки материали ще се използват за вертикалната планировка на обекта. Опаковките на строителните материали, главно синтетични полимери и други с изкуствен произход ще бъдат събирани и предавани за вторични суровини. Бетоновите остатъци ще се транспортират до общинското депо за строителни отпадъци. Отпадъците по време на строителството ще се извозват на определено от Общината депо за същите. Бракувани по време на строителството луминисцентни осветителни тела ще се събират, съхраняват и предават отделно от специално назначено лице на обекта към фирма, имаща право да ги приема.

При изграждането на обекта ще генерират незначителни количества строителни отпадъци:

17.05.06. Изкопани земни маси – ще се използват за рекултивация на терена;

17.09.04. Смесени отпадъци от строителството, които ще се извозят на указано от Кмета на общината депо.

|  |  |
| --- | --- |
| 17.01.01 | Бетон |
| 17.01.02 | Тухли |
| 17.01.03 | Керемиди, плочки, фаянсови и керамични изделия |
| 17.01.07 | Смеси от бетон, тухли, керемиди, плочки, фаянсови и керамични изделия, различни от упоменатите в 17 01 06 |

17.02.01 Дървени отпадъци

17.04.07 Смеси от метали

20.03.01 Смесени битови отпадъци от работещите на територията на площадката по време на строителния процес. Количеството на тези отпадъци ще бъде малко.

Точните количества и типа на строителните отпадъци ще бъдат определени с изготвянето на техническия инвестиционен проект и плана за управление на строителни отпадъци /ПУСО/, които се одобряват и съгласуват преди започване на строителството от община Калояново.

Битовите отпадъци, които ще се формират от изпълнителите на обекта по време на строителството, както и тези, които ще се формират от ползвателите на готовия обект по време на неговата експлоатация ще се събират в полиетиленови чували и ще се изхвърлят в местни контейнери.

При реализацията и експлоатацията на инвестиционното предложение стриктно ще се спазват изискванията на Закона за управление на отпадъците (обн. ДВ бр. 53/2012 г.) и подзаконовите нормативни актове.

Не се генерират отпадъци от животновъдната дейност по време на експлоатацията на фермата. Торова смес от животновъдната дейност се използва за производство на биогаз, като възложителят на инвестиционното предложение е сключил договор за нейното оползотворяване.

Труповете на умрелите животни се третират съгласно изискванията на Закона за ветеринарномедицинската дейност., обн. ДВ, бр. 87 от 1 ноември 2005 г., в сила от 02.05.2006 г. Тяхното събиране става непосредствено при случаите на образуване, а транспортирането им за обезвреждане е със специализирани транспортни средства. Възложителят е сключил договор с екирисаж.

Всички отпадъчни води от фекално-битов характер от битовката в сградата се отвеждат до водоплътна изгребна яма, изградена в имота, която периодично се почиства от лицензирана фирма на база сключен договор. В имота има съществуваща площадкова канализация до водоплътната яма. Предвидени са нужните сифони и наклони към тях в санитарното помещение на битовката.

Дъждовните води, формирани на площадката се отичат свободно и попиват в зелените площи.

Отпадъците, формирани в резултат на животновъдната дейност не са фактор по реализацията на инвестиционното предложение, тъй като тяхното образуване, временно съхранение и последващо предаване за третиране ще се извършват при контролирани условия.

**д) замърсяване и вредно въздействие; дискомфорт на околната среда**

Комфорта на околната среда е съвкупност от природни фактори и условия, съчетание на природни образувания и географски дадености (релеф, растителност, водни пространства, оптимална температура, влажност на въздуха и др.).

В процеса на строителството на новата стопанска сграда е възможно само временно замърсяване чрез запрашаване на въздуха през периода на работа на изкопните машини. Останалите рискове за замърсяване могат да възникнат относно подземните води и почвите само при аварийни разливи на масла и горива при неизправни машини. Последните могат да бъдат само с локален и временен характер.

Неблагоприятните въздействия, които биха могли да се очакват върху околната среда са свързани с шумово и прахово замърсяване по време на строителството.

Предвидено е да се предприемат мерки за намаляване на отрицателните последици, разделени в две групи:

А/ по време на строителството

* Опазване на почвите и земите.
* Строителната техника ще се движи само в границите на отредения терен.
* Сервизирането на техниката и технологичните съоръжения ще се извършва в специализирани сервизи
* Регламентиране и устройване на местата за събиране на строителните отпадъци;

Б/ по време на експлоатацията

* Пречистване на отпадните битово-фекални преди заустването им
* Регламентиране и устройване на местата за събиране на битовите отпадъци;
* Контрол върху отпадъците

Изграждането на новата селскостопанска сграда със застроена площ 150 кв.м. ще бъде свързано с минимални по обем изкопно-насипни работи, изкопаване и преместване на земни маси и други материали, затова по време на строителство се очаква отделяне на суспендирани частици прах. ﻿Изкопните работи ще са с продължителност не повече от две седмици. Поради това праховото замърсяване ще бъде незначително и то основно в рамките на обекта т.е. ще има определено локален характер. Свободната дворна площ е озеленена с подходяща храстова и дървесна растителност. Голяма част от атмосферните замърсители ще бъдат поети от озеленяването. Растенията имат силно изразена филтрираща способност.

Емисиите, получени при изграждането на сградата, не дават основание както по количество, така и по състав да се счита, че ще повлияят върху качествата на атмосферния въздух, както в регионален, така и в локален мащаб.

Не се очаква негативно въздействие върху качествата на повърхностните и подземни води в района.

Шумът, наред със запрашаването, по своето хигиенно значение е на първо място сред неблагоприятно действуващите фактори в околната среда.

Шумовото натоварване в района ще се формира от движещата се механизация и автомобили по време на строителството на сградата.

Изграждането и експлоатацията на обекта обаче няма да причини шумово наднормено натоварване на жизнената среда, както и на растителния и животински свят.

Възложителят предвижда да изпълни строителството на сградата през пролетния период, когато биволите пашуват на открито, за да не се допусне раздразнение на животните.

Реализацията на инвестиционното предложение няма да създаде дискомфорт, изразяващ се в раздразнение и неудобства към факторите на околната среда и населението.

При правилно изпълнение на залегналите дейности по реализация на строителството няма да възникнат ситуации, свързани с отделяне на емисии замърсяващи въздуха и/или подземните води, както и генериране на опасни отпадъци и създаването на дискомфорт на околната среда.

Не се очаква влошаване на екологичното състояние на флората и фауната в района, тъй като няма източници на замърсяване на въздуха, почвите и водите при стриктното спазване на технологичните процеси, т. е. не се очаква да настъпи дискомфорт на околната среда след реализиране на инвестиционното предложение.

При експлоатация на обекта, за храна на биволите ще се използват ролонни бали, собствено производство от житена, оризова слама, сено и люцерна, и висококачествени концентрирани фуражи.

Характерно за тази дейност е, че се отделят специфични миризми. Тези интензивно миришещи вещества са присъщи за процеса на интензивно отглеждане на животни, тъй като съдържат неприятно миришещи компоненти, излъчвани в околната среда, но те не излизат извън границите на обекта.

Освен това, имотът, в който се намират стопанските постройки за отглеждане на биволите, се намира в землището на село Ръжево Конаре, извън населеното, в границите на Стопански двор № 1 и отстои на необходимото отстояние от последните жилищни сгради на селото. Няма да има притеснения за живеещите в близост хора от силни миризми и няма да се създава дискомфорт за жителите на селото. Целта на възложителя е дейността да се развива при добри хигиенни условия.

**е) риск от големи аварии и/или бедствия, които са свързани с инвестиционното предложение**

Инвестиционното предложение за животновъдна ферма не се класифицира като предприятие и/или съоръжение с нисък рисков потенциал или предприятие и/или съоръжение с висок рисков потенциал, в което са налични опасни вещества по приложение № 3, поради което не е необходимо да се подава уведомление за извършената класификация с цел предотвратяване на големи аварии с опасни вещества и ограничаване на последствията от тях за живота и здравето на хората и за околната среда.

Като риск може да се разглежда вероятността дадена потенциална опасност, свързана със строителството на новата стопанска сграда да засегне неблагоприятно компонентите на околната среда или населението. Риск е всеки случай на съмнително събитие (възникнало или неизбежно), което може да има неблагоприятен ефект върху околната среда и/или човека. Възложителят ще осигури индивидуални средства за защита: работно облекло на строителите и на обслужващия персонал с цел избягване на предпоставки за възникване на опасни инциденти, съобразено със специфичната работа.

За реализацията на новата стопанска постройка ще се изготви проект „План за безопасност и здраве“, в който ще бъдат дадени насоки по организация на строителството, технологична последователност на строителните работи, необходимите материали, техническата безопасност, хигиена на труда и пожарна безопасност, съгласно “Наредба № 2 за минималните изисквания за здравословни и безопасни условия на труд при извършване на строителните и монтажните работи от 22.03.2004 год., които стриктно ще се спазват при изпълнението на обекта.

В съответствие с Наредба № Із – 1971 – за строително – технически правила и норми за осигуряване пожарна безопасност при пожар /обн. ДВ, бр. 96 от 2009г.; доп. ДВ, бр. 17 / 2010г./, ще се даде техническо решение за евакуацията на хора, местата за поставяне на подръчни средства за пожарогасене, както и други мерки, осигуряващи безопасна и безаварийна работа по време на строителството и експлоатация на обекта.

По време на експлоатацията при неправилна организация и не добра поддръжка на инсталациите и при неспазване на изискванията за безопастност на труда има рискове от инциденти. Тези рискове също могат да бъдат избегнати, като се следи за състоянието и нормална работа на същите.

Спецификата на животновъдната дейност не създава условия за възникване на технологични аварии в границите на обекта. Наличието на по-големи количества слама за постеля, зърно за угояване и горими конструктивни елементи, могат да са причина за възникване на пожар, но при вземане на превантивни мерки и внимание от страна на работниците това може да се предотврати.

Няма опасни химически вещества, налични в обекта и/или използвани при животновъдната дейност.

Други възможни рискови фактори са свързани предимно с природни катаклизми: земетресения, наводнения, бури и др., които възложителят няма как да предвиди.

**ж) рисковете за човешкото здраве поради неблагоприятно въздействие върху факторите на жизнената среда по смисъла на § 1, т. 12 от допълнителните разпоредби на Закона за здравето**

Съгласно § 1, т. 12 от допълнителните разпоредби на Закона за здравето, "Факторите на жизнената среда" са:

а) води, предназначени за питейно-битови нужди;

б) води, предназначени за къпане;

в) минерални води, предназначени за пиене или за използване за профилактични, лечебни или за хигиенни нужди;

г) шум и вибрации в жилищни, обществени сгради и урбанизирани територии;

д) йонизиращи лъчения в жилищните, производствените и обществените сгради;

е) (изм. - ДВ, бр. 41 от 2009 г., в сила от 02.06.2009 г.) нейонизиращи лъчения в жилищните, производствените, обществените сгради и урбанизираните територии;

ж) химични фактори и биологични агенти в обектите с обществено предназначение;

з) курортни ресурси;

и) въздух.

Водоснабдяването на имота е съществуващо, изпълнено от съществуващата водопроводна мрежа на стопанския двор на село Ръжево Конаре, експлоатирана от „ВиК“ ЕООД. При реализация на инвестиционното предложение не се променя начинът на водоснабдяване на фермата, както и изградената подземна водопроводна мрежа.

Настоящото инвестиционно предложение няма да окаже неблагоприятно въздействие върху източници на води, предназначени за питейно-битови нужди.

В близост до инвестиционното предложение няма утвърдени зони за къпане. Реализацията на инвестиционното предложение не предвижда изграждане на плувни басейни за обществено предназначение по смисъла на §1, т. 9 от Допълнителните разпоредби на Закона за здравето, които подлежат на държавен здравен контрол.

Водоснабдяването на имота е изпълнено от селищната водопроводна мрежа чрез изградено водопроводно отклонение от съществуващата техническа инфраструктура. Няма да се ползват минерални води от водоизточници, използвани за питейни, лечебни и профилактични и хигиенни и спортно-рекреативни цели.

В биволовъдната ферма няма източници на шум, както и обитаеми зони, които е необходимо да бъдат осигурени срещу външен шум.

Има вероятност от поява на шумови въздействия единствено по време на строителството на новата стопанска сграда, но те ще са краткотрайни, временни и в рамките на допустимите норми. За осигуряване на защитата от шум по време на строителството, строежът ще се проектира с използване на технологии и машини които предполагат, че шумът при изграждането му, достигащ до хората в близост, няма да надвишава нивата, които застрашават тяхното здраве, и ще им позволява да работят при задоволителни условия на труд.

Инвестиционното предложение не е свързано с производствена дейност и няма източници на производствен шум в околната среда. Имотът не се намира в блиозст до обществени сгради.

Строителството и експлоатацията на животновъдната ферма не са свързани с излъчване йонизиращи лъчения, нейонизиращи лъчения, химични фактори и биологични агенти. Стопанските сгради не са с обществено предназначение и не са свързани с масов достъп на хора.

С реализация на инвестиционното предложение не се засягат курортни ресурси -минерални води, лечебна кал (лагунно-лиманна, изворна и езерна утаечна кал, бентонитови глини и торф) и местности с благоприятни фактори за лечение, профилактика и почивка.

Не се очаква въздействие върху атмосферния въздух и атмосферата, тъй като във фермата няма организирани и/или неорганизирани емисии и прах, които биха повлияли на качеството на атмосферния въздух.

В процеса на строителството е възможно само временно замърсяване чрез запрашаване на въздуха през периода на работа на изкопните машини, също от изгорелите газове от двигателите с вътрешно горене на машините, осъществяващи строителните и транспортни дейности.

Концентрацията на праховите частици до голяма степен ще зависи от сезона, през който ще се извършват строителните дейности, климатичните и метеорологичните фактори и предприетите мерки за намаляване праховото натоварване.

1. **Местоположение на площадката, включително необходима площ за временни дейности по време на строителството.**

Прилагаме скици, показващи границите на инвестиционното предложение, даващи информация за физическите и природните характеристики на обекта.

Реализацията на инвестиционното предложение за увеличаване капацитета на съществуващ животновъден обект – ферма за отглеждане на 110 броя биволи ще се осъществи в поземлен имот с идентификатор 63567.88.81 по кадастралната карта и кадастралните регистри на с. Ръжево Конаре, Стопански двор № 1, община Калояново, област Пловдив.

Поземлен имот 63567.88.81, област Пловдив, община Калояново, с. Ръжево Конаре, п.к. 4170, Стопански двор № 1, вид собств. Частна, вид територия Земеделска, НТП За стопански двор, площ 3630 кв.м., стар номер 88.81 (171) по плана на Стопански двор №1, парцел LXXI, Заповед за одобрение на КККР № РД-18-7/10.03.2011 г. на Изпълнителния директор на АГКК.

Мащаб 1: 1057 Х= 4688430,746 Y= 443393,085 ККС 2005



Имотът се намира в стопански двор № 1 на село Ръжево Конаре и граничи на юг с път, а по странични граници и дъно на имота – с имоти, в които се осъществява животновъдна дейност.

През имота, предмет на инвестиционното предложение, не преминават съоръжения, които да налагат ограничения при ползването му.

В имота има съществуващи селскостопански сгради в режим на търпимост, в които се осъществява животновъдната дейност. Предвижда се изграждане на нова стопанска сграда, разположена в рамките на нормативните отстояния по ЗУТ от странични и улична регулационна линия.

По време на строителството на новата стопанска постройка е необходимо да се определят площи за временно разтоварване и складиране на строителни материали, както и площи за временно събиране на отпадъци, непозволяващо разпиляването им. Тези площи ще са необходими с цел да се опазят от замърсяване имота и съседните терени. При разработването на проекта за организацията на строителния процес ще бъдат отразени и площите за временно разтоварване и складиране на материалите.

Допълнителна площ за временни дейности по време на строителството, извън площадката, не е необходима.

От писмо № ОВОС – 1100/1/ / 11.06.2018г. за проведена процедура по Приложение № 2, на възложителят е известно, че част от поземлен имот № 63567.88.81, предмет на инвестиционното предложение, попада в обхвата на защитена зона (ЗЗ) от Европейската екологична мрежа „НАТУРА 2000“ – BG0000429 „Река Стряма“.

1. **Описание на основните процеси (по проспектни данни), капацитет, включително на съоръженията, в които се очаква да са налични опасни вещества от приложение № 3 към ЗООС.**

С реализация на инвестиционното предложение се цели увеличаване броя на селскостопанските животни от 50 на 110 броя биволи в съществуващата животновъдна ферма с рег. № 6356740014 /4170-0238/ в поземлен имот с идентификатор 63567.88.81 по кадастралната карта и кадастралните регистри на с. Ръжево Конаре, Стопански двор № 1, община Калояново, област Пловдив.

Направено е проучване на съществуващото положение на поземления имот относно инфраструктурната му обезпеченост – водоснабдяване, електроснабдяване, транспортен достъп, ограничения във възможностите за застрояване, контактна зона.

Транспортният достъп до имота се осъществява от съществуващ местен път с трайна настилка за транспортните средства, с който имотът граничи от юг. Не се налага изграждане на нова пътна инфраструктура.

ПИ с идентификатор 63567.88.81 по КК и КР на с. Ръжево Конаре, Стопански двор № 1, община Калояново е с площ 3630 кв.м, Трайно предназначение на територията „Земеделска“ и Начин на трайно ползване „За стопански двор“.

В имота има три съществуващи сгради с обща площ 488 кв.м., които са в режим на търпимост, съгласно параграф 16, ал. 1 от ПР на ЗУТ и не подлежат на събаряне или забрана ползване.

Предвижда се изграждане на нова селскостопанска постройка за увеличения капацитет на животните със застроена площ 150 кв.м. Строителството на сградата ще бъде изпълнено по монолитен начин със стоманобетонова плоча и колони, и тухлени зидове. Покривът ще бъде скатен, изпълнен от дървена конструкция с покривно покритие от керемиди.

Не се предвижда използване на взрив при реализацията на инвестиционното предложение. Изкопите ще се извършат механизирано.

Незастроената площ в имота е 2992 кв.м.

Отглеждането на биволите е оборно-пасищно, което означава, че през лятото и при хубаво време животните ще бъдат пуснати на свободна паша и разходка в собствени пасища, а през зимата ще се отглеждат затворени в селскостопанските сгради.

За животните е осигурена достатъчно площ, така че сградите ще бъдат целогодишно пълни.

Животновъдната ферма разполага с битовка, с обособен санитарен възел и стая за работещите.

Част от основните производствени процеси за обекта се извършват ръчно, а друга част са механизирани.

Тенденцията в технологиите по отглеждане на едър рогат добитък е в посока свободното отглеждане. Отчитат се недостатъците при вързаното отглеждане, затова в повечето европейски държави политиката е към съчетаване свободната и боксова технология.

В животновъдната ферма ще се отглеждат 110 броя биволици и техните приплоди от застрашената от изчезване автохонна порода "Българска Мурра".

Животните са регистрирани в Интегралната система за администриране и контрол, съответно имат поставени ушни марки, паспорти и разполагат със сертификати от развъдна асоциация, доказващи качествен произход и репродукция през годините.

От месец март до месец ноември или декември, в зависимост от метеорологичните условия в годината, животните излизат на свободна паша в урегулираните за това места. Зимните месеци, когато се отглеждат оборно в стопанските постройки в имота са свободно пуснати.

В селскостопанските сгради се обособяват площи за лежане, движение и хранене.

Налично е помещение за съхранение на измития инвентар за доене. Почистването на всички съоръжения се извършва посредством кърпи за изтриване, метли и др. Дезинфекцията на сградите се извършва чрез напръскване с дезинфекционен разтвор. Използват се разрешени дезинфекционни препарати и в количества, определени от ветеринарния лекар. Не се допуска превишаване на дозите и увреждане на компонентите на околната среда.

Животните се хранят на хранителна пътека, като се използват ролонни бали, собствено производство от житена, оризова слама, сено и люцерна, и концентриран фураж. Поенето се извършва посредством автоматична поилка, понеже биволите имат нужда от постоянен достъп до вода спрямо другите едри преживни животни /ЕПЖ/.

Доенето на биволиците се извършва всекидневно по два пъти през интервали от 12 часа. За целта се използва автоматизиран доилен агрегат и гюмчета, което позволява издояването на по четири животни едновременно.

Добитото мляко постъпва в охладителна млечна вана, докато бъде предадено на съответния изкупвач. Извозването на събраното сурово мляко става с камион - цистерна на млекопреработвателните предприятия ежедневно.

Качеството на биволското мляко е изключително високо и се характеризира с голямо съдържание на калций, протеин и много ниски нива на холестерол, богато на витамин А, Е, С. Биволското мляко има изключително благоприятно съотношение между наситените и ненаситените мастни киселини. Устойчиво е на радиационно излагане, също както и биволското месо. Препоръчва се употребата на биволско мляко при анемия, както и като аналог на други млека при млечни алергии, а коластрата е незаменима при левкемия и други ракови заболявания.

При извършване на животновъдната дейност се следи стриктно за хигиената при доене и всички апарати и системи се измиват непосредствено след използването им.

Животните са разделени на възрастови групи, за да се постигне равноправие по време на хранене.

Новородените малачета се отделят веднага след раждането и се хранят с майчино мляко, но по изкуствен начин с биберони.

Торта в обора се почиства ежедневно с водоструйки. Веднъж в месеца се извършва дезифекция на обора, като се разпръсква хидратна вар по пода и стените. Съответно в летните месеци се пръска в помещението и около него против насекоми (комари, мухи, кърлежи и др.).

Биволите разполагат с обширен т.нар. "черен" двор в имота, на който спокойно излизат, за да си почиват при желание.

Подрастващите животни пашуват отделно от дойните, за да се осигури по-голям комфорт и спокойствие в стадото като цяло.

Стопанството разполага със собствени пасища, с непресъхващ водоем, обградени с електропастир, което изключително много се харесва от животните през топлите месеци, понеже имат неограничен достъп до прясна трева, вода, слънце или сянка.

Биволите обичат да ядат кисели треви и такива бедни на хранителни вещества (жилави), които другите животни отбягват и по този начин почистват и облагородяват района, в който пашуват .

Животните са изключително резистентни към заболявяния, характерни при другите едри преживни животни.

С отглеждането на биволите се опазва застрашената от изчезване местна порода "Българска Мурра", важна за селското стопанство.

Торова смес от животновъдната дейност се използва за производство на биогаз, като възложителят на инвестиционното предложение е сключил договор за нейното оползотворяване.

Реализацията на проекта е свързана с внедряването на съвременни производствени мощности и технологични схеми според пазарните изисквания за качество, хигиена, безопасност за произвеждане на мляко.

Обектът е изграден по начин, непозволяващ достъп на външни хора и животни.

Инвестиционното предложение не изисква промяна в съществуващата транспортна инфраструктура. Достъпът до имота е осигурен от съществуващ местен път от юг. Пътят е с трайна настилка за транспортните средства.

За инвестиционното предложение не се използва вода от сондажен кладенец.

Водоснабдяването на имота е съществуващо, изпълнено от съществуващата водопроводна мрежа на стопанския двор на село Ръжево Конаре, експлоатирана от „ВиК“ ЕООД.

Всички отпадъчни води от фекално-битов характер от битовата сграда се отвеждат до водоплътна изгребна яма, изградена в имота, която периодично се почиства от лицензирана фирма на база сключен договор. В имота има съществуваща площадкова канализация до изгребната яма. Предвидени са нужните сифони и наклони към тях в санитарните помещения на битовата сграда.

Електрозахранването на животновъдния обект е съществуващо, изпълнено съгласно изискванията на електроразпределителното дружество.

Електрозахранването на имота е изпълнено от съществуващата електропреносна мрежа, посредством захранващ кабел НН, положен подземно. Присъединяването към електропреносната мрежа е осъществено съгласно изискванията на ЕР-Юг.

При реализация на инвестиционното предложение не се предвижда премахване на съществуващите сгради и съоръжения в имота. Предвижда се изграждане на допълнителен обор за увеличения брой животни със застроена площ 150 кв.м.

Предвидено е да се запази съществуващата растителност в имота. Няма да се унищожат местообитания на защитени животински и растителни видове.

Не се очаква реализацията на инвестиционното предложение да засегне съществуващи известни културни паметници (исторически, архитектурни и археологически).

Реализацията на инвестиционната инициатива ще има положителен социален ефект за общината и ще създаде условия за по-рационално, екологосъобразно и доходоносно използване на територията.

Не се очаква никакво вредно влияние върху човешкото здраве.

На площадката на обекта няма налични и няма да се съхраняват и използват опасни вещества от приложение № 3 към ЗООС.

**4. Схема на нова или промяна на съществуваща пътна инфраструктура.**

Инвестиционното предложение не изисква промяна в съществуващата транспортна инфраструктура. Достъпът до имота е осигурен от съществуващ местен път от юг, който е с трайна настилка за транспортните средства.

Експлоатацията и поддръжката на съоръженията не изисква допълнителни помощни и комуникативни площи.

**5. Програма за дейностите, включително за строителство, експлоатация и фазите на закриване, възстановяване и последващо използване.**

След необходимата процедура в РИОСВ за преценка необходимостта от ОВОС, съвместно с преценка на необходимостта от оценка на съвместимост с предмет и цели на опазване на най – близката защитена зона и получаване на Решение по проведената процедура, ще се предприемат действия за одобряване на инвестиционен проект за изграждане на нова стопанска постройка за отглеждане на увеличения брой едри преживни животни.

За нормалното протичане на животновъдната дейност, възложителят предвижда изграждане на нова стопанска сграда, която ще се използва като обор за увеличения брой животни, със застроена площ 150 кв.м и размери в план 5.00м/30.00м. Предвижда се същата да се изпълни монолитно със стоманобетонна носеща конструкция и дървен скатен покрив с покритие от керемиди.

Инвеститорът не предвижда реконструкция или нови строителни и монтажни работи по съществуващите стопански сгради в имота, закриване на съществуващите сградни и площадкови инсталации или части от тях и промяна на предназначението на площадката.

Експлоатационният период на обекта се определя от амортизацията на сградния фонд. При сегашните условия може да се предположи, че цялостна реконструкция и модернизация на съществуващите сгради в имота ще се наложи след около 10 години.

Програмата за дейностите по реализация на настоящото инвестиционно предложение включва няколко етапа:

* Изработване и одобряване на инвестиционни проекти по части: Архитектура, Технология, Конструкции, Вертикална планировка и трасировъчен план и „Геодезическо заснемане”, План за безопасност и здраве.
* Съгласно изискванията на ЗУТ инвестиционните проекти ще се съгласуват и одобрят от главния архитект на Община Калояново, който ще издаде и разрешение за строеж.
* По искане на Възложителя изграждането на обекта ще бъде в рамките на два месеца. Стартирането на строителството започва с откриване на строителна площадка и определяне на строителна линия и ниво с представители на строител, възложител, строителен надзор и представител на Община Калояново, съгласно чл. 223, ал. 2 от ЗУТ.
* За обекта се заверява заповедна книга от строителния надзор и се уведомяват компетентните органи - РО”НСК” – Пловдив, Община Калояново, РСПБЗН и други при необходимост.
* Следва изграждане на обекта, съставяне на актове и протоколи по време на строителството, изпитания на всички съоръжения.
* След завършването на строежа и приключване на приемните изпитвания, ще се регистрира пред общината въвеждането на обекта в експлоатация, като се представи окончателен доклад по чл. 168, ал. 6 от ЗУТ, договорите с експлоатационните дружества за присъединяване към мрежите на техническата инфраструктура и удостоверение от Служба по геодезия, картография и кадастър, че е изпълнено изискването по чл. 175, ал. 5 от ЗУТ и чл. 54 от ЗКИР.
* Съгласно Наредба № 5 от 28.12.2006г. за обекта ще се състави технически паспорт, който ще се завери в Община Калояново.
* Регистрация на животновъдния обект в ОДБХ Пловдив, съгласно чл. 137 от Закона за ветеринарно – медицинската дейност за отглеждане на 110 броя биволи

Възложителят има сключен договор с ветеринарен лекар, който обслужва фермата.

Организацията на дейностите по време на строителството е свързано с обособяване на площадка за временни дейности в рамките на конкретния имот, където ще се реализира строителството, което ще гарантира опазването на съседните земи и почви.

Експлоатационният процес на животновъдния обект е свързан с предоставяне на обслужващи дейности, поддържане на чистотата в обекта, поддържане на озеленените площи, охрана и др. Не се предвиждат производствени и други дейности, изискващи хигиенно-защитни зони или оказващи значително въздействие върху околната среда.

**6. Предлагани методи за строителство.**

Изпълнението на строителните и монтажни работи за изграждане на новата селскостопанска сграда за животновъдната дейност ще бъдат ръчно и механизирано.

Не се предвижда да се използуват материали, които да окажат неблагоприятно въздействие върху околната среда и здравето на хората.

При изграждането на стопанската постройка ще се използват традиционни строителни методи за този тип строителство – монолитно с носеща стоманобетонна конструкция и дървена покривна конструкция.

Конструктивните елементи са стоманобетонни колони, шайби и пояси. Покривната конструкция е лека дървена с покритие от керемиди. Външните ограждащи стени ще бъдат тухлена зидария. Фундирането е решено с ивични фундаменти.

Изкопът за фундаментите ще се извърши механизирано на необходимата дълбочина под нивото на терена. Не се предвижда използване на взрив.

Предвидените строителни материали за грубото строителство са: бетон, стомана, тухлени зидарии, дървен материал, а вътрешното обработване на помещенията е с гипсова мазилка.

Предвидените строителни материали за външните довършителни работи са: гладка мазилка, каменни облицовки, алуминиева дограма.

Строителството на стопанската сграда ще бъде ново. Предвидените технологии отговарят напълно на европейското и българското законодателство. Строителството и експлоатацията на обекта не са свързани с действия, които биха довели до съществени промени в района, където ще се реализира инвестиционното предложение.

Строително-монтажните работи ще се извършват в съответствие с одобрените проекти, като се спазва стриктно утвърдената организация на строителството, технологична последователност на строителните работи, необходимите материали, техническата безопасност, хигиена на труда и пожарна безопасност.

Предвидените за влагане в строителството материали ще бъдат традиционни, съпроводени с изискуемите декларации за експлоатационни показатели, сертификати за качество на вложените материали, конструкции и детайли.

Всеки етап от строителството, както и качеството на влаганите материали ще бъдат оценявани от фирмата, осъществяваща строителен надзор.

**7. Доказване на необходимостта от инвестиционното предложение.**

Животновъдството е първият по значение отрасъл на селското стопанство в България. То няма сезонен характер, но е силно зависимо от растениевъдството, подсигуряващо храните за животните. Животновъдството осигурява пресни храни за населението и суровини за много отрасли на хранително-вкусовата и леката промишленост. Неговите продукти са: месо, животни за разплод, мляко, кожи, кости, вълна, мазнини. По този начин от отрасъла зависи пълноценното хранене на населението и развитието на много обработващи промишлени отрасли.

Животновъдството дава оборска тор за растениевъдството, с което съдейства за повишаването на добивите в него.

Животновъдството предоставя възможност за рационално използване на слабопродуктивни земи чрез пашата.

През последните 30 години животновъдството се развива главно в продуктивно направление, с което значително се повишава значението на отрасъла.

Основен отрасъл от животновъдството е говедовъдството. То е изцяло съсредоточено в частния сектор, където е преобладаващ броят на дребните ферми и много малко средните ферми. Дребното стопанство не е рентабилно и не позволява да се изпълнят всички изисквания по европейските стандарти: контрол и хигиена на млекодобива и ветеринарно-медицински мероприятия. За целта е желателно окрупняване на фермите и изграждане на съоръжения за развитието на отрасъла.

Намерението на възложителя е да развива своята дейност в областта на отглеждане на биволи за добив на мляко. Отглеждането на биволите е сходно с това на традиционното говедовъдство. Биволското мляко е ценна суровина за млечната промишленост, с по-висока масленост е, но и с по-висока себестойност. Биволското месо се третира като говеждо и затова обикновено в кланиците не се индикира произходът му.

Необходимостта от увеличаване капацитета на съществуващата животновъдна ферма за отглеждане на 110 броя биволи е обоснована от професионалната ангажираност на възложителя и намерението му да развива своята дейност в сферата на биволовъдството.

Реализирането на инвестиционното предложение ще има положително въздействие от гледна точка на социално-икономическите условия.

Увеличаването на капацитета на животновъдния обект ще обезпечи производство и задоволяване на търсенето на суровини за хранително-вкусовата промишленост – биволско мляко.

Реализацията на инвестиционното предложение ще окаже положителен ефект върху икономиката на населеното място, чрез откриване на нови работни места и ангажиране на субконтрактори в доставките на храна и спомагателни материали.

Село Ръжево Конаре се намира в община Калояново – [Южна България](https://bg.wikipedia.org/wiki/%D0%AE%D0%B6%D0%BD%D0%B0_%D0%91%D1%8A%D0%BB%D0%B3%D0%B0%D1%80%D0%B8%D1%8F), [Пловдивска област](https://bg.wikipedia.org/wiki/%D0%9F%D0%BB%D0%BE%D0%B2%D0%B4%D0%B8%D0%B2%D1%81%D0%BA%D0%B0_%D0%BE%D0%B1%D0%BB%D0%B0%D1%81%D1%82). Селото се намира на 27 километра от Пловдив, на левия бряг на река [Стряма](https://bg.wikipedia.org/wiki/%D0%A1%D1%82%D1%80%D1%8F%D0%BC%D0%B0) в Горнотракийската низина. Климатът е континентален и изключително благоприятен за осъществяване на животновъдната дейност.

Намерението на Възложителя е да използва съществуващия сграден фонд в имота – стопанска сграда с ИД 63567.88.81.1 със застроена площ 423 кв.м. и стопанска сграда с ИД 63567.88.81.2 със застроена площ 40 кв.м, в които се извършва животновъдната дейност, както и стопанска сграда с ИД 63567.88.81.3 със застроена площ 25 кв.м. за битово ползване. За увеличения капацитет животни ще се изгради нова стопанска постройка със застроена площ 150 кв.м., която ще се ползва като обор за биволите. Имотът е обезпечен в инфраструктурно отношение – има съществуващи електрически мрежи и инсталации, ВиК мрежи и пътна инфраструктура.

С реализация на инвестиционното предложение ще се създадат оптимални условия, за хуманно отглеждане на животните, залегнали в Закона за ветеринарната дейност и наредбите към него, условия, отговарящи на европейските стандарти при млекодобива и месодобива, осигуряване на рентабилност при извършване на животновъдната дейност.

Предвидено е инвестиционното предложение да се реализира защото:

- природният и ресурсов потенциал на общината е подходящ и позволява реализацията на инвестиционното предложение;

- местоположението на площадката е подходящо избрано от гледна точка на пътно-транспортната обстановка. Теренът граничи с път с трайна настилка от юг за транспортните средства;

- в имота има съществуващ сграден фонд – стопански сгради с обща площ 488 кв.м., в които се осъществява животновъдна дейност. Възложителят ще ползва съществуващото застрояване, като изгради допълнителен обор за увеличения брой животни.

- околното застрояване не създава нито функционални, нито обемно-пространствени конфликти с обекта. Обектът се намира в стопанския двор № 1 на село Ръжево Конаре, където се извършва животновъдна дейност;

- в съседство няма обекти подлежащи на здравна защита;

- теренът е в съответствие с изискванията за екологична безопасност;

- районът е с добре изградена инфраструктура – водоснабдяване, площадкова канализация и електроснабдяване, които са съществуващи;

-реализацията на инвестиционния проект представлява добра алтернатива от гледна точка на социално-икономическите и екологично развитие на община Калояново.

**8. План, карти и снимки, показващи границите на инвестиционното предложение, даващи информация за физическите, природните и антропогенните характеристики, както и за разположените в близост елементи от Националната екологична мрежа и най-близко разположените обекти, подлежащи на здравна защита, и отстоянията до тях.**

Прилагаме скица, показваща границите на инвестиционното предложение, даваща информация за физическите и природните характеристики на обекта.



Реализацията на инвестиционното предложение за увеличаване капацитета на съществуващ животновъден обект – ферма за отглеждане на 110 броя биволи ще се осъществи в поземлен имот с идентификатор 63567.88.81 по кадастралната карта и кадастралните регистри на с. Ръжево Конаре, Стопански двор № 1, община Калояново, област Пловдив.

Общата площ на ПИ с КИ 63567.88.81 по КК и КР на с. Ръжево Конаре, Стопански двор № 1, община Калояново е 3630 кв.м.

Имотът граничи с местен път с ИД 63567.88.182 от юг, с ПИ с КИ 63567.88.82 от изток, с ПИ с КИ 63567.88.81 от север и с ПИ с КИ 63567.88.75, 63567.88.76, 63567.88.77 и 63567.88.79 от запад.


В имота има три съществуващи сгради, в режим на търпимост, съгласно параграф 16, ал. 1 от ПР на ЗУТ, които не подлежат на събаряне или забрана ползване.

От представеното писмо № ОВОС – 290/1/ / 10.03.2020г., издадено от Регионална инспекция – Пловдив при МОСВ, е видно, че част от поземлен имот № 63567.88.81, предмет на инвестиционното предложение, попада в обхвата на защитена зона (ЗЗ) от Европейската екологична мрежа „НАТУРА 2000“ – BG0000429 „Река Стряма“. Въз основа на представената информация и на основание чл. 31 от ЗБР и чл. 2, ал. 1, т. 1 от Наредбата по ОС в хода на процедурата по ОВОС ще бъде извършена и преценка за вероятната степен на отрицателно въздействие на инвестиционното предложение върху предмета и целите на опазване на защитената зона.

Защитена зона от Европейската екологична мрежа „НАТУРА 2000“ – BG0000429 „Река Стряма“ е тип Защитена зона по Директива 92/43/ЕЕС за опазване на природните местообитания и на дивата флора и фауна.

Общата площ на защитената територия BG0000429 „Река Стряма“ е 4078,38 ха.

Цифрови граници на защитената зона – WGS 84, UTM 35 N зона.



Основните цели на опазване в защитената зона са: запазване на площта на природните местообитания и местообитанията на видове и техните популации, предмет на опазване в рамките на защитената зона.

Природни местообитания: Хидрофилни съобщества от високи треви в равнините и в планинския до алпийския пояс в ЗЗ BG0000429 „Река Стряма”; Низинни сенокосни ливади; Балкано – Панонски церово-горунови гори; Алувиални гори с Alnus glutinosa и Fraxinus excelsior (Alno-Padion, Alnion incanae, Salicion albae); Крайречни галерии от Salix alba и Populus alba.

Видове в ЗЗ: Безгръбначни: Алпийска розалия, Бисерна мида, Бръмбар рогач, Буков сечко, Обикновен сечко, Ручеен рак, Ценагрион; Риби: Балкански щипок, Горчивка, Маришка мряна, Обикновен щипок; Земноводни и влечуги: Голям гребенест тритон, Жълтокоремна бумка, Об. блатна костенурка, Смок, Червенокоремна бумка, Шипобедрена костенурка, Шипоопашата костенурка; Бозайници: Видра, Вълк, Добруджански хомяк, Лалугер, Пъстър пор; Прилепи: Голям нощник, Голям подковонос, Дългокрил прилеп, Дългопръст нощник, Дългоух нощник, Малък подковонос, Остроух нощник, Подковонос на Мехели, Средиземноморски подковонос, Трицветен нощник, Широкоух прилеп, Южен подковонос.

Част от поземления имот, предмет на инвестиционното предложение, попада в обхвата на защитена зона (ЗЗ) от Европейската екологична мрежа „НАТУРА 2000“ – BG0000429 „Река Стряма“.



Няма локализирани паметници на културно-историческото наследство.

На инвеститора не е известно наличие в имота, предмет на инвестиционното предложение, на находища на лечебни растения със стопанско значение и поставени под специален режим на опазване и ползване.

Животновъдната дейност за отглеждане на биволи няма да засегне природните местообитания и видовете, предмет на опазване на защитената зона.

**9. Съществуващо земеползване по границите на площадката или трасето на инвестиционното предложение.**

Ползвател на съществуващите стопански сгради в поземлен имот с идентификатор 63567.88.81 по кадастралната карта и кадастралните регистри на с. Ръжево Конаре, Стопански двор № 1, община Калояново, област Пловдив е единствено възложителя на настоящето инвестиционно предложение Илия Димитров Аврейски.

Извън границите на имота, наоколо, са разположени съществуващи поземлени имоти, които се ползват за отглеждане на животни и пътища.

Намеренията на възложителя са в съответствие с начина на ползване на стопанския двор № 1 на с. Ръжево Конаре и не противоречат на други утвърдени проекти или програми.

Инвестиционното предложение няма да влезе в противоречие с настоящи или бъдещи ползватели на земи в района.

**10. Чувствителни територии, в т.ч. чувствителни зони, уязвими зони, защитени зони, санитарно-охранителни зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди и др.; Национална екологична мрежа.**

Дейността на животновъдния обект не е свързана с генериране на отпадъчни води, съдържащи азотните съединения и не засяга уязвими зони, по смисъла на Директива 91/676/ЕИО и Наредба № 2 от 13.09.2007 г. за опазване на водите от замърсяване с нитрати от земеделски източници. Тя не засяга и зони, обявени за чувствителни по смисъла на Директива 91/271/ЕЕС и Закона за водите, описани в Плана за управление на речните басейни в Източнобеломорски район.

Инвестиционното предложение няма да засегне чувствителни зони, уязвими зони и защитени зони. Не се предвижда изграждане на водоизточници и съоръжения за битово водоснабдяване, които да изискват санитарно-охранителна зона, както и ползване на минерални води.

Инвестиционното предложение поради характера и описаните степен и особености на влиянията няма да окаже въздействие върху предмета на опазване в Защитени природни територии и зони.

От представеното писмо № ОВОС – 290/1/ / 10.03.2020г., издадено от Регионална инспекция – Пловдив при МОСВ, е видно, че част от поземлен имот № 63567.88.81, предмет на инвестиционното предложение, попада в обхвата на защитена зона (ЗЗ) от Европейската екологична мрежа „НАТУРА 2000“ – BG0000429 „Река Стряма“. Въз основа на представената информация и на основание чл. 31 от ЗБР и чл. 2, ал. 1, т. 1 от Наредбата по ОС в хода на процедурата по ОВОС ще бъде извършена и преценка за вероятната степен на отрицателно въздействие на инвестиционното предложение върху предмета и целите на опазване на защитената зона.

Защитена зона от Европейската екологична мрежа „НАТУРА 2000“ – BG0000429 „Река Стряма“ е тип Защитена зона по Директива 92/43/ЕЕС за опазване на природните местообитания и на дивата флора и фауна.

Реализацията на инвестиционното предложение няма да предизвика фрагментация на популациите на видовете, включени в предметите на опазване и влошаване на тяхната структура, както и сукцесионни процеси, водещи до промяна на видовия състав или в условията на средата - химически, геоложки, климатични или други промени. Не се очаква и кумулативен ефект. При изграждането и експлоатацията на обекта най-общо можем да очакваме пряко, постоянно и дълготрайно въздействие, без проявления с отрицателен характер върху ключовите елементи на зоните.

С реализацията на инвестиционното предложение не се предполагат значими промени по отношение на структурата и динамиката на популациите на растителните и животински видове в района.

Аналогично и за цялата биота можем да очакваме пряко, постоянно и дълготрайно въздействие, без значими проявления с отрицателен характер върху видовете и популациите в района.

Изцяло ще липсва въздействие върху археологически, исторически и културни паметници.

**11. Други дейности, свързани с инвестиционното предложение (например добив на строителни материали, нов водопровод, добив или пренасяне на енергия, жилищно строителство).**

Не се предвиждат други основни дейности, освен описаните.

Инвестиционното предложение представлява увеличаване капацитета на съществуваща биволовъдна ферма, като се предвижда изграждане на един допълнителен обор в имота. Реализацията на проекта включва всички дейности, които съпътстват изграждането на такъв тип обекти – осигуряване на необходимите суровини и материали за строителството от специализирани фирми /бетоновъзел, арматурен двор, дърводобивно предприятие/ по предварително зададени количества, осигуряване на ел. енергия и вода, както по време на строителството, така и по време на експлоатацията на животновъдната ферма.

В имота има добре изградена инфраструктура – водоснабдяване, площадкова канализация и електроснабдяване, които са съществуващи и няма да се променят с реализацията на настоящото инвестиционно предложение.

Няма да има други дейности, свързани с добив на строителни материали, добив или пренос на ел. енергия, които могат да окажат отрицателно въздействие върху околната среда.

**12. Необходимост от други разрешителни, свързани с инвестиционното предложение.**

Необходимите други разрешителни, след приключване на процедурата по реда на Глава VІ от ЗООС и издаване на решение за преценяване на необходимостта от ОВОС, свързани с инвестиционното предложение, са описани в т. 8 - Програмата за дейностите.

- Одобряване на технически инвестиционен проект от Община Калояново за изграждане на нова стопанска постройка в имота;

- Разрешение за строеж от Главен архитект на Община Калояново;

- Удостоверение за въвеждане в експлоатация от Община Калояново за обект пета категория;

След приключване на процедурата по въвеждане в експлоатация, Възложителят ще пристъпи към действия за издаване на разрешително от БАБХ за регистрация на животновъден обект по чл. 137 от Закона за ветеринарно-медицинската дейност.

**III. Местоположение на инвестиционното предложение, което може да окаже отрицателно въздействие върху нестабилните екологични характеристики на географските райони, поради което тези характеристики трябва да се вземат под внимание, и по-конкретно:**

1. **съществуващо и одобрено земеползване;**

Животновъдният обект е организиран в поземлен имот с идентификатор 63567.88.81 по кадастралната карта и кадастралните регистри на с. Ръжево Конаре, Стопански двор № 1, община Калояново, област Пловдив. В стопанските сгради, които са в режим на търпимост, се извършва животновъдна дейност по отглеждане на биволи за добив на биволско мляко. Предвидено е да се изгради един допълнителен обор за увеличения брой животни. Съществуващият сграден фонд и инфраструктурна обезпеченост в имота са подходящи за реализация на инвестиционното предложение на възложителя за увеличаване капацитета на съществуващ животновъден обект – ферма за отглеждане на биволи 110 броя.

Стопанските постройки са взети под наем от възложителя на инвестиционното предложение с тенденция за придобиване на собственост чрез извършване на сделка за покупко-продажба на недвижимите имоти, за която е сключен предварителен договор със собственика.

Съгласно действащ ПУП, територията е с начин на трайно ползване „За стопански двор“. Намеренията на възложителя са в съответствие с начина на ползване на стопанския двор № 1 на с. Ръжево Конаре и не противоречат на други утвърдени проекти или програми.

1. **мочурища, крайречни области, речни устия;**

Поземленият имот, предмет на инвестиционното предложение, не попада в мочурища, крайречни области и речни устия, поради което не се очаква реализацията му да окаже негативно влияние върху тези водни обекти и свързаните с тях влажни зони.

1. **крайбрежни зони и морска околна среда;**

Имотът, предмет на инвестиционното предложение, се намира в село Ръжево Конаре, община Калояново – [Южна България](https://bg.wikipedia.org/wiki/%D0%AE%D0%B6%D0%BD%D0%B0_%D0%91%D1%8A%D0%BB%D0%B3%D0%B0%D1%80%D0%B8%D1%8F), [Пловдивска област](https://bg.wikipedia.org/wiki/%D0%9F%D0%BB%D0%BE%D0%B2%D0%B4%D0%B8%D0%B2%D1%81%D0%BA%D0%B0_%D0%BE%D0%B1%D0%BB%D0%B0%D1%81%D1%82). Селото се намира на 27 километра от Пловдив, на левия бряг на река [Стряма](https://bg.wikipedia.org/wiki/%D0%A1%D1%82%D1%80%D1%8F%D0%BC%D0%B0) в Горнотракийската низина. С реализация на инвестиционното предложение не се засягат крайбрежни зони и морска околна среда.

1. **планински и горски райони;**

ПИ с идентификатор 63567.88.81 по КК и КР на с. Ръжево Конаре, Стопански двор № 1, община Калояново е с трайно предназначение на територията „Земеделска“ и начин на трайно ползване „За стопански двор“. В границата на имота липсва дървесна растителност, представляваща гора по смисъла на Закона за горите и не се засягат планински и гористи местности.

1. **защитени със закон територии;**

Имотът, предмет на инвестиционното предложение, не попада в границите на защитени територии по смисъла на чл. 5 от Закона за защитените територии и не попада в категориите резерват, национален парк, природна забележителност, поддържан резерват, природен парк, защитена местност.

1. **засегнати елементи от Националната екологична мрежа;**

Част от поземлен имот № 63567.88.81, предмет на инвестиционното предложение, попада в обхвата на защитена зона (ЗЗ) от Европейската екологична мрежа „НАТУРА 2000“ – BG0000429 „Река Стряма“. С реализацията на инвестиционното предложение не се очаква негативно влияние върху предмета на опазване в защитената зона.

1. **ландшафт и обекти с историческа, културна или археологическа стойност;**

Имотът се намира в стопански двор № 1 на село Ръжево Конаре, който се ползва по предназначение за стопанска дейност. В съседните имоти има обори, в които се извършва животновъдна дейност, аналогична на предвижданията на възложителя в настоящото инвестиционно предложение.

В близост няма имоти, които се ползват за жилищни или производствени нужди.

В непосредствена близост няма локализирани обекти с историческа, културна или археологическа стойност.

1. **територии и/или зони и обекти със специфичен санитарен статут или подлежащи на здравна защита.**

Инвестиционното предложение не представлява защитен обект и не попада в територии или зони със специфичен санитарен статут, подлежащи на здравна защита.

**IV. Тип и характеристики на потенциалното въздействие върху околната среда, като се вземат предвид вероятните значителни последици за околната среда вследствие на реализацията на инвестиционното предложение:**

1. **Въздействие върху населението и човешкото здраве, материалните активи, културното наследство, въздуха, водата, почвата, земните недра, ландшафта, климата, биологичното разнообразие и неговите елементи и защитените територии.**

При строителството на новата стопанска сграда и експлоатацията на животновъдния обект не се очаква да има негативно въздействие върху човешкото здраве. Процесът на изграждане и експлоатация на обекта ще бъде съобразен с всички норми и изисквания и няма да води до значими негативни последици по отношение на околната среда.

Не се очаква отрицателно въздействие върху здравето на хората заети с дейността, тъй като дейността не е източник на вредни вещества, шум, електромагнитни полета или други вредни физични фактори.

Въздействие върху земеделието и материалните активи – няма, тъй като дейността ще се извършва само на предлаганата площадка.

Не се очаква въздействие върху атмосферния въздух и атмосферата, тъй като в обекта няма организирани и/или неорганизирани емисии и прах, които биха повлияли на качеството на атмосферния въздух.

Не се очаква отрицателно въздействие върху водите.

Всички отпадъчни води от фекално-битов характер от битовката в сградата се отвеждат до водоплътна изгребна яма, изградена в имота, която периодично се почиства от лицензирана фирма на база сключен договор. В имота има съществуваща площадкова канализация до водоплътната яма.

Въздействие върху почвата и земните недра – не се очаква отрицателно въздействие. Почвите на площадката ще бъдат унищожавани само на мястото на застрояване на новата стопанска постройка. Хумусът ще бъде събиран и ще се използва за устройване на зелените площи.

Предвидената за изграждане стопанска постройка за обор на животните се вписва в околната среда.

Увеличаването на капацитета на съществуващия животновъден обект не би повлияло върху качествата на почвата и земните недра и не е свързано с дейности, оказващи отрицателно въздействие върху ландшафта в района.

Върху останалите компоненти на околната среда – природните обекти, минералното разнообразие, биологичното разнообразие и неговите елементи, не се очаква въздействие при реализация на инвестиционното предложение.

Не се очаква никоя от дейностите да има въздействие върху защитените територии на единични и групови недвижими културни ценности.

Не се генерират отпадъци от животновъдната дейност. Торова смес от животновъдната дейност се използва за производство на биогаз, като възложителят на инвестиционното предложение е сключил договор за нейното оползотворяване.

Имотът не попада в границите на защитени територии по смисъла на Закона за защитените територии.

1. **Въздействие върху елементи от Националната екологична мрежа, включително на разположените в близост до инвестиционното предложение.**

От писмо № ОВОС – 290/1/ / 10.03.2020г. за процедура по Приложение № 2 за регистрация на животновъдния обект, на възложителят е известно, че част от поземлен имот № 63567.88.81, предмет на инвестиционното предложение, попада в обхвата на защитена зона (ЗЗ) от Европейската екологична мрежа „НАТУРА 2000“ – BG0000429 „Река Стряма“. С реализацията на инвестиционното предложение не се очаква негативно влияние върху предмета и целите на опазване в защитената зона.

Въз основа на представената информация и на основание чл. 31 от ЗБР и чл. 2, ал. 1, т. 1 от Наредбата по ОС в хода на настоящата процедура по ОВОС ще бъде извършена и преценка за вероятната степен на отрицателно въздействие на инвестиционното предложение върху предмета и целите на опазване на защитената зона от компетентния орган – РИОСВ Пловдив.

1. **Очакваните последици, произтичащи от уязвимостта на инвестиционното предложение от риск от големи аварии и/или бедствия.**

Инвестиционното предложение не се класифицира като предприятие и/или съоръжение с нисък рисков потенциал или предприятие и/или съоръжение с висок рисков потенциал, в което са налични опасни вещества по приложение № 3, поради което не е необходимо да се подава уведомление за извършената класификация с цел предотвратяване на големи аварии с опасни вещества и ограничаване на последствията от тях за живота и здравето на хората и за околната среда.

Като риск може да се разглежда вероятността дадена потенциална опасност, свързана със строителството да засегне неблагоприятно компонентите на околната среда или населението.

Строителите на новата стопанска сграда, съгласно изискванията за здравословни и безопасни условия на труд, ще осигурят индивидуални средства за защита: работно облекло на строителите и на обслужващия персонал с цел избягване на предпоставки за възникване на опасни инциденти, съобразено със специфичната работа. По отношение на трудовия риск задължително ще се спазва технологичната дисцилина и инструкциите за безопасна работа. До обекта няма да се допускат необучени и неинструктирани работници.

Преди започване на строителните дейности ще се изготви проект „План за безопасност и здраве“, в който ще бъдат дадени насоки по организация на строителството, технологична последователност на строителните работи, необходимите материали, техническата безопасност, хигиена на труда и пожарна безопасност, съгласно “Наредба № 2 за минималните изисквания за здравословни и безопасни условия на труд при извършване на строителните и монтажните работи от 22.03.2004 год., които стриктно ще се спазват при изпълнението на обекта.

По време на експлоатацията при неправилна работа и не добра поддръжка на инсталациите и при неспазване на изискванията за безопастност на труда има рискове от инциденти. Тези рискове също могат да бъдат избегнати, като се следи за състоянието и нормална работа на същите.

Инвестиционните проекти, реализацията и експлоатацията на обекта ще бъдат изпълнени в съответствие с действащата техническа и нормативна база.

С предвижданията, залегнали при реализацията на инвестиционното предложение по отношение на техника и методи, характер и мащаб не се очаква риск от инциденти, аварии и/или бедствия за околната среда и здравето на хората.

1. **Вид и естество на въздействието (пряко, непряко, вторично, кумулативно, краткотрайно, средно- и дълготрайно, постоянно и временно, положително и отрицателно).**

В етапа на строителството на новата стопанска постройка за отглеждане на животните, описаните въздействия по отделни компоненти ще имат временно и краткотрайно въздействие до приключване на строителството.

Основно пряко въздействие ще се окаже върху компонента почви, породено в резултат на изкопните работи за изграждането на сградата.

По време на експлоатацията на животновъдната ферма, въздействието върху околната среда ще е пряко като въздействие, незначително като ефект, дълготрайно по време и постоянно като продължителност, без кумулативно действие, локално в рамките на имота, без изразен негативен ефект върху компонентите на околната среда.

Фермата се намира в стопански двор № 1 на с. Ръжево Конаре, където има други съществуващи животновъдни обекти.

Отпадъците, формирани в резултат на дейността не са фактор по реализацията на инвестиционното предложение, тъй като тяхното образуване, временно съхранение и последващо предаване за третиране ще се извършват при контролирани условия. Количествата ще са сравнително малки и няма да оказват въздействие върху околната среда.

1. **Степен и пространствен обхват на въздействието - географски район; засегнато население; населени места (наименование, вид - град, село, курортно селище, брой на населението, което е вероятно да бъде засегнато, и др.).**

Инвестиционното предложение ще се реализира в поземлен имот с идентификатор 63567.88.81 по кадастралната карта и кадастралните регистри на с. Ръжево Конаре, Стопански двор № 1, община Калояново, област Пловдив.

Предвид характера и мащаба на инвестиционното предложение, реализацията му има локален обхват и не се очаква да засегне в негативен аспект населението на село Ръжево Конаре и близките населени места в община Калояново.

1. **Вероятност, интензивност, комплексност на въздействието.**

При реализацията на инвестиционното предложение за увеличаване капацитета на съществуващата биволовъдна ферма няма вероятност за поява на отрицателни въздействия върху компонентите на околната среда, тъй като ще бъдат спазени изискванията на екологичното законодателство и ще се предприемат мерки, свързани с избягване, предотвратяване и намаляване на предполагаеми отрицателни въздействия върху околната среда и човешкото здраве.

Възможното въздействие върху околната среда е пряко и краткотрайно, с локален обхват в границите на площадката по време на изграждането на новата стопанска постройка. Вероятността на появата е еднократна, ограничена във времето при самото строителство.

По време на експлоатацията на животновъдната ферма, въздействието върху околната среда ще е пряко, дълготрайно, без кумулативно действие, локално в рамките на имота, без изразен негативен ефект върху компонентите на околната среда (субективен фактор са недобросъвестност).

Предвид характера на инвестиционното предложение и липсата на производствена дейност, реализацията му няма да повлия върху качеството и регенеративната способност на природните ресурси. Компонентите на околната среда в района няма вероятност да бъдат подложени на интензивни и комплексни въздействия, предизвикващи наднорменото им замърсяване.

1. **Очакваното настъпване, продължителността, честотата и обратимостта на въздействието.**

Въздействието се появява със започване на строителството и намалява при завършването му.

Продължителността на въздействието може да се каже, че съвпада с периода на строителните дейности на новата стопанска постройка.

През този период са характерни шумови въздействия от използваната строителна механизация и техника, както и възможно прахово замърсяване по време на извършване на изкопните работи за фундаментите на сградата. Тези въздействия ще са краткотрайни, временни до завършване на строителството, обратими и в рамките на допустимите норми.

Въздействието върху компонентите на околната среда по време на експлоатацията на биволовъдната ферма е характерно за такъв тип обекти. Същото е минимално по време на експлоатацията на фермата и ще има продължителен ефект.

1. **Комбинирането с въздействия на други съществуващи и/или одобрени инвестиционни предложения.**

Инвестиционното предложение няма връзка с други съществуващи и/или одобрени с устройствен план дейности и не се очаква комбинирано въздействие.

Животновъдната ферма е изградена в територия, определена за стопански двор, в съответствие с приет ЧКЗР на община Калояново с необходимите отклонения на инженерната инфраструктура – електроснабдяване, водоснабдяване, транспортна мрежа.

Реализацията на инвестиционното предложение няма да доведе до кумулативно отрицателно въздействие върху компонентите на околната среда.

1. **Възможността за ефективно намаляване на въздействията.**

При строителството на новата стопанска сграда ще се вземат следните мерки за намаляване на отрицателното въздействие върху околната среда и хората:

* ограничаване на прахоотделянето при извършване на изкопните работи
* осигуряване на необходимите лични предпазни средства на заетите на строителната площадка работници
* извършване на начален и периодичен инструктаж на ангажираните в строителството работници
* измиване на строителната механизация, ангажирана с извозване на земните маси и строителните отпадъци
* поддържане в изправност на заетата техника, съоръжения и механизация с цел предотвратяване на разливи от гориво, смазочни материали и избягване на трудови травми и злополуки
* контрол и спазване на установения вътрешен трудов ред и програмата за управление на отпадъците

За реализацията на новата стопанска сграда в имота ще се изготви проект „План за безопасност и здраве“, в който ще бъдат дадени насоки по организация на строителството, технологична последователност на строителните работи, необходимите материали, техническата безопасност, хигиена на труда и пожарна безопасност, съгласно “Наредба № 2 за минималните изисквания за здравословни и безопасни условия на труд при извършване на строителните и монтажните работи от 22.03.2004 год., които стриктно ще се спазват при изпълнението.

1. **Трансграничен характер на въздействието.**

Реализацията на предложението не предполага трансгранично въздействие.

1. **Мерки, които е необходимо да се включат в инвестиционното предложение, свързани с избягване, предотвратяване, намаляване или компенсиране на предполагаемите значителни отрицателни въздействия върху околната среда и човешкото здраве.**

Мерките са свързани с опазване на компонентите на околната среда и околните терени от замърсяване и увреждане както при строителството, така и при експлоатацията на обекта.

Предвидените мерки за предотвратяване, намаляване на отрицателните последици и недопускане на негативни въздействия върху отделните компоненти на околната среда и човешкото здраве се отнасят за съответните етапи от реализацията на инвестиционното предложение:

|  |  |  |  |
| --- | --- | --- | --- |
|  | **Мярка** | **Период на изпълнение** | **Резултат** |
|  | **Атмосферен въздух** | | |
|  | Поддържане на график за редовно измиване и поддържане на вертикалната планировка | Строителство | Ограничаване разпространението на прахови емисии |
|  | Оросяване на прощадката по време на строителство на сградата | Строителство | Ограничаване разпространението на прахови емисии |
|  | Рационална организация на транспортните комуникации | Проектиране  Експлоатация | Подобряване пропускваемостта на транспортните средства, избягване на задръствания, съотв. намаляване количеството на изгорелите газове от МПС |
|  | Квалифициран обслужващ персонал | Строителство  Експлоатация | Недопускане на аварии, съответно замърсяване на въздуха от дефектирали машини и съоръжения |
|  | **Подземни и повърхностни води, земи и почви** | | |
|  | Оползотворяване на излишните земни маси | Строителство | Опазване от замърсяване на почвите |
|  | **Отпадъци** | | |
|  | Определяне на подходящо място за ситуиране на съдовете за отпадъци | Проектиране  Строителство | Минимизиране отрицателния ефект от отпадъците |
|  | Внедряване и реализация на система за разделно събиране на отпадъците в съответствие с общинската програма за управление на отпадъците | Строителство  Експлоатация | Екологосъобразно оползотворяване на отпадъците |
|  | Сключване на договори с лица, имащи разрешение съгласно ЗУО за дейности с отпадъци, за извозване и оползотворяване на отпадъците от обекта | Строителство  Експлоатация | Изпълнение на изискванията на ЗУО |
|  | **Вредни физични фактори, шум, вибрации** | | |
|  | Засаждане на подходяща растителност в имота | Проектиране  Експлоатация | Намаляване нивото на шума и праховите емисии |
|  | Поддържане в изправност на площадката | Експлоатация | Снижаване на шумовите и прахови емисии |
|  | Поддържане в изправност на изградените вътрешни и външни инсталации | Експлоатация | Предотвратяване на възможни аварии и поява на шум и вибрации |

По време на строителството и експлоатацията на обекта се предвижда постоянен контрол върху изправността на техниката и връзките между елементите, осигуряване на подходящо работно облекло и лични предпазни средства на работниците. Работещите преди назначението им преминават встъпателен инструктаж и се провежда периодичен такъв, както и курс за техника на безопасност и експлоатационни изисквания преди започване на работата на обекта.

От реализацията на инвестиционното предложение не се очакват съществени отрицателни въздействия по отношение компонентите на околната среда и здравето на хората.

**V. Обществен интерес към инвестиционното предложение**

В съответствие с изискванията на чл. 4 ал.2 от Наредбата за условията и реда за извършване на ОВОС, едновременно с уведомяването в РИОСВ – Пловдив възложителят информира засегнатата общественост.

РИОСВ – Пловдив ще осигури обществен достъп до информацията по приложение № 2, чрез съобщение на интернет страницата си за най-малко 14 дни за изразяване на становища от заинтересованите лица и ще предостави копие на искането и информацията по приложение № 2 на съответната община/район/кметство.

Изготвил:………………………

**ДО ДИРЕКТОРА**

**НА РИОСВ ПЛОВДИВ**

Относно: инвестиционно предложение за **„Увеличаване капацитета на съществуващ животновъден обект – ФЕРМА ЗА ОТГЛЕЖДАНЕ НА 110 БРОЯ БИВОЛИ“** **в поземлен имот с идентификатор 63567.88.81 по кадастралната карта и кадастралните регистри на с. Ръжево Конаре, Стопански двор № 1, община Калояново, област Пловдив.**

УВАЖАЕМА ГОСПОЖО ДИРЕКТОР,

Във връзка с изискванията на чл. 6, ал. 10, т. 2 от *Наредбата за условията и реда за извършване на оценка на въздействието върху околната среда* (Наредбата за ОВОС), Ви изпращам резултатите от осигурения обществен достъп до информацията по приложение № 2 към чл. 6 от наредбата, както следва:

1. Информацията по приложение № 2 е постъпила в община Калояново с вх. № .................................................................
2. За информацията по приложение № 2 е поставено съобщение на интернет страницата на общината/района/кметството (ако има такава) и на информационното табло в сградата на адрес и/или на друго общественодостъпно място за достъпа до информацията и за изразяване на становища от заинтересованите лица, за което е съставен констативен протокол от оправомощените за целта длъжностни лица.
3. Информацията по приложение № 2 е оповестена по посочения по т. 2 начин за период от ……………. до …………………. (не по-малко от 14 дни).
4. В резултат от осигурения 14-дневен обществен достъп до информацията по приложение № 2 за инвестиционно предложение за **„Увеличаване капацитета на съществуващ животновъден обект – ФЕРМА ЗА ОТГЛЕЖДАНЕ НА 110 БРОЯ БИВОЛИ“** **в поземлен имот с идентификатор 63567.88.81 по кадастралната карта и кадастралните регистри на с. Ръжево Конаре, Стопански двор № 1, община Калояново, област Пловдив** няма постъпили становища/възражения/мнения и др. от заинтересовани лица/организации.

Приложение:

1. Констативен протокол по т. 2.
2. При наличие на постъпили становища/възражения/мнения/жалби и др. същите се предоставят приложено с писмото.

Дата:......................................... Уведомител:........................................